Aanval op polisiestasie: Polisie skiet 7 by kerk doodDie toneel. Foto: Verskaf. Die polisie in die Oos-Kaap het Vrydagaand ŉ reusedeurbraak gemaak toe hulle sewe verdagtes wat verbind kan word met die moord op vyf polisiebeamptes en een ander persoon doodgeskiet het. Brig. Hangwani Mulaudzi, woordvoerder van die Valke, het gesê tien verdagtes is ook vasgetrek terwyl ander daarin kon slaag om te ontsnap. “Een polisiebeampte is ook gewond, maar hy herstel in die hospitaal,” het Mulaudzi gesê. Die taakspan bestaande uit speurders, asook lede van die Valke, misdaadintelligensie en die polisie se taktiesereaksie-eenheid het Vrydagaand inligting opgevolg oor ŉ beweerde bende wat glo verantwoordelik was vir dié “tragiese voorval”. “Die groep het ŉ kerk as wegkruipplek gebruik en is binne die kerk se terrein in ŉ hoek gedryf. ŉ Skietgeveg het tussen die verdagtes en die polisie losgebars en sewe verdagtes is doodgeskiet.” Mulaudzi het bygevoeg ŉ onbekende aantal verdagtes kon daarin slaag om te ontsnap en word deur die polisie gesoek. Die polisie het ook beslag gelê op “heelwat” wapens. Die toneel. Foto: Verskaf. Die polisiebeamptes sal Woensdag om 08:00 vanuit die Metodistekerk in Engcobo begrawe word. Die gemeenskap word ook uitgenooi na dié geleentheid. Maroela Media het vroeër berig ŉ groep gewapende aanvallers het vroeg Woensdag die Ngcobo-polisiestasie binnegegaan en op die beamptes aan diens losgebrand. Drie beamptes is op die plek doodgeskiet en ŉ soldaat wat nie aan diens was nie, is ook doodgeskiet terwyl die verdagtes gevlug het. Die verdagtes het van die toneel gevlug met ŉ polisievangwa en twee polisiebeamptes saam met hulle geneem. Die liggame van die twee beamptes is later langs die pad, sowat ses kilometer van die polisiestasie af, aangetref. Dit blyk dat albei beamptes op teregstellingswyse geskiet is. Die polisievoertuig is sedertdien teruggekry. Die vyf polisiebeamptes wat oorlede is, was almal mans – ŉ adjudantoffisier en vier konstabels.